遊金焦二山
作者：程卓
朝代：宋

paragraphs: 揚子長江天際來，中流有山何壯哉。
深根盤礴千萬丈，寸土不受雙崔嵬。
金山屹據上流險，四面佛屋相環回。
來帆去槳別艫舳，住僧過客煩追陪。
排空傑閣揖滄海，海山亂點浮纖埃。
龍潭別聳石峰巧，時立野鶴慵毰毸。
堂頭回首指遺像，坡公印老留青煤。
其人已去詩尚在，唱酬風月相徘徊。
再三瞻敬下山去，縹緲又入雲濤堆。
焦山一望祇十里，舟師駕櫓如奔雷。
行行滉蕩呼吸頃，繫纜犖确登山隈。
山中僧少竹木古，瘦根迸石穿莓苔。
幽姿野態隨步出，勝處往往多樓臺。
洪崖路轉尋瘞鶴，幾年浪打風雨摧。
遺銘破碎石剝落，摩挲細讀心眸開。
同行韵遠興未盡，飛仙亭上傾樽罍。
酒酣我爲發奇絕，底須方外求蓬萊。